ไทยพบผู้ติดเชื้อ “โควิด” เพิ่มรวดเดียว 15 ราย กลับจากตปท. ดันยอดป่วยสะสม 3,345 คน
"ศบค." เผยไทยพบผู้ติดเชื้อ “โควิด” เพิ่มรวดเดียว 15 ราย กลับจากอียิปต์-ซาอุฯ-ญี่ปุ่น ดันยอดป่วยสะสม 3,345 คน เสียชีวิตคงที่ 58 ราย
"ศบค." เผยไทยพบผู้ติดเชื้อ “โควิด” เพิ่มรวดเดียว 15 ราย กลับจากอียิปต์-ซาอุฯ-ญี่ปุ่น ดันยอดป่วยสะสม 3,345 คน เสียชีวิตคงที่ 58 ราย
7 ส.ค. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ประจำวันที่ 7 ส.ค.63 เมื่อเวลา 11.30 น. ณ ตึกสันติไมตรี ทำเนียบรัฐบาล
โดยระบุว่า ประเทศไทยพบผู้ติดเชื้อโควิด-19 รายใหม่เพิ่ม 15 ราย เป็นผู้ที่เดินทางกลับจากต่างประเทศ และเข้าพักยังสถานที่เฝ้าระวังที่รัฐจัดให้ หรือ State Quarantine ทำให้จำนวนผู้ป่วยสะสมยืนยัน เพิ่มขึ้นเป็น 3,345 ราย รักษาหายแล้ว 3,148 ราย ยังรักษาอยู่ 139 ราย ไม่มีผู้เสียชีวิต ยอดเสียชีวิตรวม คงที่ 58 ราย
สำหรับผู้ติดเชื้อ 15 รายนี้ เป็นผู้ที่เดินทางกลับมาจากอียิปต์ 4 ราย เป็นชายไทย อายุ 22 , 23 , 26 และ 28 ปี ถึงไทยวันที่ 24 ก.ค. เข้าพัก State Quarantine ที่ จ.ชลบุรี  วันที่ 5 ส.ค. ผลตรวจพบเชื้อ โดยทั้งหมดไม่มีอาการ
อีก 10 ราย เดินทางกลับจากซาอุดิอาระเบีย เป็นนักศึกษาชายไทย 9 ราย อายุระหว่าง 24-28 ปี และพนักงานโรงแรม เพศชาย อายุ 43 ปี อีก 1 ราย ทั้งหมดถึงไทย วันที่ 25 ก.ค. เข้าพัก State Quarantine ที่ จ.ชลบุรี วันที่ 5 ส.ค. ผลตรวจพบเชื้อ โดยทั้งหมดไม่มีอาการ
และรายที่ 15 เดินทางกลับจากญี่ปุ่น เป็นชายไทย อายุ 29 ปี อาชีพรับจ้าง ถึงไทยวันที่ 31 ก.ค. เข้าพัก State Quarantine ที่ จ.สมุทรปราการ  วันที่ 5 ส.ค. ผลตรวจพบเชื้อ โดยไม่มีอาการ